**Pressupostos participatius**

**L’Ajuntament del Prat desenvoluparà les 23 propostes més votades per la ciutadania en els pressupostos participatius**

**Les propostes més votades aposten per la millora de les instal·lacions i dels equipaments educatius i culturals, la creació de camins escolars, la renovació de parcs infantils, la reforma i manteniment de la via pública, l’ampliació del nombre d’arbres, la millora de l’accessibilitat i l’ampliació dels aparcaments per a bicicletes, entre d’altres.**

**L’Ajuntament del Prat desenvoluparà aquestes propostes durant els anys 2018 i 2019, fins a esgotar el pressupost de 3 milions d’euros previst per a aquest procés.**

L’Ajuntament del Prat es compromet a desenvolupar les 23 propostes dels pressupostos participatius més votades per la ciutadania. Els projectes es duran a terme durant els anys 2018 i 2019, fins a esgotar el pressupost de 3 milions d’euros previst per a aquest procés. El període de votació ciutadana dels pressupostos participatius es va realitzar el passat mes de desembre i els resultats s’han conegut aquest mes de gener.

Les 23 propostes més votades (detallades en el quadre de la part inferior) estan relacionades amb la millora de les instal·lacions i dels equipaments educatius i culturals, la creació de camins escolars, la renovació de parcs infantils, la reforma i manteniment de la via pública, l’ampliació del nombre d’arbres, la millora de l’accessibilitat i l’ampliació dels aparcaments per a bicicletes, entre d’altres. En total, han participat a la fase de votació un total de 1.073 persones.

**Balanç del procés de pressupostos participatius**

La primera fase del procés, en què 329 veïns i veïnes i 19 entitats de la ciutat van presentar 529 propostes, es va desenvolupar entre juliol i setembre de 2017.

Posteriorment, entre setembre i novembre, es va fer una avaluació tècnica i ciutadana de les propostes, per valorar les propostes presentades i excloure les que no complien les [condicions previstes](http://www.elprat.cat/sites/default/files/condicions_i_termes_pressupostos_participatius.pdf) (ser viables tècnicament, econòmicament i legal, ser competència municipal, respondre a necessitats concretes de la ciutat, etc). Un cop estudiades totes les aportacions, se’n van descartar 371. L’avaluació es va completar amb tallers participatius, per estudiar les 158 propostes restants. En aquests tallers, en què van participar 45 persones, es van agrupar les propostes similars i se’n van ampliar d’altres. D’aquí van sorgir les 35 propostes que van passar finalment a la votació ciutadana, realitzada entre l’1 i el 31 de desembre, on podien votar totes les persones censades al Prat majors de 16 anys.

A continuació, es detallen les 23 més votades que executarà l’Ajuntament del Prat.

|  |  |  |  |
| --- | --- | --- | --- |
| **Proposta** | **Vots** | **Pressupost màxim (**€)\* | **Descripció** |
| Millora dels equipaments als patis dels centres educatius de primària | 368 vots | Fins a 200.000 | Millorar el mobiliari i els diferents espais de joc i aprenentatge dels patis de les escoles públiques del Prat, a partir d’un estudi previ de cadascuna de les escoles per determinar les possibilitats i la viabilitat de les propostes. |
| Creació de camins escolars | 346 vots | Fins a 200.000 | Crear camins segurs per a l’alumnat de primària i secundària al voltant dels centres educatius, amb l’objectiu d’afavorir l’autonomia d’infants i joves per fer aquests trajectes. |
| Millora de la visibilitat | 268 vots | Fins a 200.000 | Millorar la visibilitat dels passos zebra, des del punt de vista dels vehicles, amb il·luminació i semàfors, en llocs a determinar segons un estudi tècnic previ. |
| **Proposta** | **Vots** | **Pressupost màxim (**€)\* | **Descripció** |
| Més ordinadors a la biblioteca | 257 vots | Prop de 5.000 | Comprar 10 ordinadors per al servei de préstec de la Biblioteca Municipal del Cèntric. |
| Millora de l’accessibilitat a la zona del CUAP Disset de Setembre | 208 vots | Fins a 200.000 | Suprimir les barreres arquitectòniques al voltant de l’”ambulatori vell” (zona compresa entre els carrers de Lleida, Coronel Sanfeliu, Onze de Setembre i Jaume Casanovas). |
| Instal·lació de passos de zebra elevats i ressalts | 203 vots | Fins a 200.000 | Es determinaran els punts on actuar en funció d’un estudi previ. L’objectiu és millorar la seguretat dels vianants a l’hora de creuar els carrers. |
| Millora del paviment als accessos al municipi | 189 vots | Fins a 200.000 | Al c. de les Moreres, entre Josep Anselm Clavé i Ignasi Iglesias, i a la ronda del Sud en direcció a l’av. del Remolar. |
| Millora de l’accessibilitat | 167 vots | Fins a 200.000 | Arranjar els rebaixos dels passos zebra, en llocs a determinar segons un estudi tècnic previ. |
| Millora del parc infantil de la “Zonilla” | 161 vots | Fins a 200.000 | Millorar i ampliar, segons viabilitat tècnica, la zona de jocs infantils de l’av. del Doctor Gallart i Monés. |
| **Proposta** | **Vots** | **Pressupost màxim (**€)\* | **Descripció** |
| Instal·lació de bases de càrrega de bateries de cadires de rodes | 150 vots | Per determinar | Instal·lar, segons viabilitat tècnica, dues bases per carregar les bateries de les cadires de rodes elèctriques, una a la zona dels horts lúdics i l’altra al punt d’auxili de la platja. |
| Taulells d’informació accessibles per a persones amb cadira de rodes a tots els edificis municipals | 141 vots | 100.000 | Modificar els taulells d’informació dels edificis municipals perquè siguin més accessibles per a persones en cadira de rodes. |
| Aparcaments per a bicicletes a la platja | 133 vots | Prop de 6.000 | Ampliar, segons viabilitat tècnica, el nombre d’aparcaments en U per a bicicletes a la zona de la platja, especialment a prop de la zona nudista. |
| Aparcaments per a bicicletes a la ciutat | 131 vots | Prop de 6.000 | Ampliar, segons viabilitat tècnica, el nombre d’aparcaments en U per a bicicletes al nucli urbà. |
| Més bancs i arbres a les places de Sant Jordi, Solidaritat, Catalunya i Blanes | 117 vots | Prop de 44.000 | Instal·lació de més bancs i arbres a les places de Sant Jordi, Solidaritat i Blanes. |
| Canvi de paviment al carrer de Dolores Ibárruri | 115 vots | Fins a 200.000 | Substituir el paviment del centre del carrer per un que porti alguna referència a la llegenda de Sant Jordi, nom del barri. |
| **Proposta** | **Vots** | **Pressupost màxim (**€)\* | **Descripció** |
| Millora de la plaça de l’Església | 113 vots | Fins a 200.000 € | Reformar i millorar la plaça situada davant de la parròquia de Sant Pere i Sant Pau. En queda exclosa la zona de jocs infantils perquè ja formava part de les actuacions previstes per l’Ajuntament. |
| Col·locació de plaques identificatives als arbres del Prat i creació d’una app específica | 91 vots | Prop de 36.000 | Col·locar plaques identificatives als arbres i arbustos més representatius del Prat, amb la informació bàsica de cada planta i amb sistemes d’identificació digital. Crear una app que permeti ampliar la informació. |
| Millora de l’accessibilitat a les escoles Ramón Llull i Galileo Galilei | 86 vots | Fins a 200.000 | Facilitar l’accés de l’alumnat i l’espera de les famílies a l’exterior d’aquests centres educatius. |
| Més arbres, bancs i altre mobiliari urbà a l’avinguda del Canal | 79 vots | Prop de 8.000 | Instal·lacions de més arbres, bancs i mobiliari urbà a l’avinguda del Canal. |
| Instal·lació d’un umbracle a la plaça del Cementiri Vell | 76 vots | Fins a 200.000 | Per poder-hi celebrar activitats a l’ombra. |
| **Proposta** | **Vots** | **Pressupost màxim (**€)\* | **Descripció** |
| Portes automàtiques accessibles als centres esportius municipals Julio Méndez i Estruch | 66 vots | Uns 140.000 | Canviar les actuals portes d’accés general d’aquests dos equipaments per unes altres que siguin accessibles per a persones amb mobilitat reduïda. |
| Portes automàtiques accessibles als centres cívics Sant Jordi -Ribera Baixa i Jardins de la Pau | 65 vots | Uns 140.000 | Instal·lació de portes automàtiques als centres cívics Sant Jordi -Ribera Baixa i Jardins de la Pau. |
| Millora del parc infantil situat a Jaume Casanovas amb Narcís Monturiol | 64 vots | Uns 120.000 | Millorar i ampliar, segons viabilitat tècnica, aquesta zona de jocs infantils situada al costat del Col·legi Mare de Déu del Carme. |

\*És el pressupost previst. El pressupost final no es coneixerà fins a la licitació de cada projecte.

*Si alguna persona vol saber la raó con­creta per la qual la seva proposta va quedar descartada pot trucar al progra­ma municipal de Participació, Convivèn­cia i Civisme (933 790 050, ext. 5604) ubicat a Cases d’en Puig, o bé escriure a participacio@elprat.cat.*

**El Prat de Llobregat, 30 de gener de 2018**